# Universal Music Group

Universal Music Groupi logo
**Universal Music Group** N.V. (ka **Universal Music**; lühend **UMG**) on maailma suurim muusikaettevõte. Ettevõte on registreeritud Hollandis ning tegutseb nii Ameerika Ühendriikides kui ka teistes riikides.

Universal Music Groupi peakorter asub Hilversumis Hollandis, operatiivne keskus aga Santa Monicas California osariigis (USA). Ettevõttel on kontorid enam kui 60 territooriumil üle maailma.

Universal Music Groupi peamised konkurendid on Sony Music Entertainment ja Warner Music Group. Niinimetatud kolme suure muusikaettevõtte seas on UMG müügikäibe poolest suurim. Ettevõte kontrollib ligikaudu 40% globaalsest muusikaturust.

## Osalus ja aktsiad

2023. aasta seisuga kuulub kõige rohkem aktsiaid (19,92%) Hiina firmale Tencent Music Entertainment Group (Concerto Partners LLC), kes omandas 2020. aasta märtsis 10% Pariisis baseeruva prantsuse massimeedia valdusettevõtte Viviendi SE aktsiatest, kes nüüd omab vaid 9,98% UMG aktsiatest. 18,01% kuulub prantsuse miljardärist ärimehele Vincent Bolloréle ja 10,23% ameerika miljardärile W. A. Ackmanile (Bill Ackman). Universal Music Groupi hinnanguline väärtus on seejuures 47,30 miljardit dollarit.

## Ettevõtte juhatus ja töötajad

* Lucian Grainge – UMG esimees ja tegevjuht
* Philippe Flageul – UMG tegev asepresident ja pearaamatupidaja
* Jody Gerson – UMG eesistuja ja Universal Music Publishing Groupi ülemaailmse kirjastusosakonna tegevjuht
* Jeffrey Harleston – UMG peajurist ning äri- ja õigusküsimuste asepresident Santa Monicas (California UMG)
* Eric Hutcherson – UMG tegevasepresident ja personalijuht
* Boyd Muir – UMG tegev asepresident, finantsdirektor ja toimingute president
* Michael Nash – UMG tegev asepresident ja digijuht
* Will Tanous – UMG tegev asepresident, haldusjuht ja tegevjuhatuse liige
* Vincent Vallejo – Hilversiumis, Hollandis baseeruv UMG ettevõtte tegevjuhi asetäitja

Lisaks juhtkonnale on Universal Music Groups pea 10 000 töötajat.

## Ajalugu

Ettevõtte juured ulatuvad 1934. aastasse, mil see oli seotud Briti plaadifirma Decca Recordsi Ameerika haruettevõttega, mille asutasid Edwars Lewis, Jack Kapp ja Milton Rackmil.

Universal Music Groupi alguseks peetakse aga 1962. aastat, mil Ameerika Ühendriikides baseeruv MCA Inc. (tänapäeval Universal Pictures, mis varem tegeles nii filminduse kui ka muusikaga) ühines Decca Recordsi Ameerika haruga.

Universal Music Groupi nime sai ettevõte 1996. aastal, kui ühtne suur ettevõte MCA Inc. lahutati filminduse- ja muusikaosakonnaks, millest said vastavalt Universal Pictures ja Universal Music Group, kuid mida endiselt kutsuti koondnimega Universal Studios.

Oluliseks punktiks Universal Music Groupi ajaloos on Ameerika ja Hollandi ettevõtjate lõimumine läbi PolyGrami. PolyGram N.V oli 1972. aastal Hollandis loodud rahvusvaheline plaadifirma, millel tekkis otsene seos Universal Music Groupiga aastal 1998, kui PolyGrami endine omanik Philips müüs plaadifirma 10,6 miljardi dollari eest kogumahus piiritusavabrikule Seagram, mis oli tol ajal filmindus- ja muusikaettevõtte Universal Studios omanik. Seagram ühendas Universal Studiose muusikaosakonna ja PolyGrami, selle tulemuseks oli maailma suurim muusikaettevõte.

Kui Seagramil tekkisid finantsprobleemid, siis ostis 2000. aastal ettevõtte 34 miljardi dollari eest ära Viviendi, kes 2004. aastal müüs suurema osa oma aktsiatest edasi segakontsernile General Electric. Sellel ajal määrati Universal Studiose muusika- ja filmiharudele ka eraldi juhatused ning Universal Pictures ja Universal Music Group hakkasid töötama iseseisvamate üksustena. General Electric liitis omakorda äsja omandatud UMG aktsiad NBC-ga (The National Broadcasting Company) ja tekkis NBCUniversal.

2008. aastal seoses Spotify loomise ja sellest tingitult muusikaettevõtete tulude vähenemisega otsustas Universal Music Group koos Sony, Warner Musici, EMI ja muude suurte muusikaettevõtetega kõik oma muusikakataloogid Spotifyle kättesaadavaks teha ning nii sai UMG-st ka üks suurim Spotify aktsiate omanik. See pani alguse uuele ajastule muusika kuulamises.

## UMG alla kuuluvad ettevõtted ja plaadifirmad

Universal Music Groupi alla kuulub mitmeid maailmas enim tuntud plaadifirmasid, nagu näiteks EMI Records, Republic Records, Virgin Music Group, Capitol Music Group, Decca Records, Def Jam Recordings, Deutsche Grammophon, Interscope Records, Island Records, Polydor, Casablanca Records ja paljud teised. Lisaks plaadifirmadele kuulub Universal Music Groupi alla ka kaubandusettevõtteid, millest üks suurim on rahvusvaheline kaubandus- ja müügifirma Bavardo. Universal Music Groupi alla kuulub ka legendaarne muusikastuudio Abbey Road Studios, kus on ansambel The Beatles muusikat salvestanud. Seal on tänini filmimuusikat salvestatud, näiteks sellistele suurfilmidele nagu "Sõrmuste Isand", Harry Potteri sari ja "Bohemian Rhapsody".

## Artistid

Universal Music Groupi plaadifirmades on tegutsenud või tegutsevad näiteks järgmised artistid ja ansamblid: Taylor Swift, Sting, Alicia Keys, The Weeknd, Ariana Grande, Elton John, U2, Adele, Coldplay, Billie Eilish, Drake, Kendrick Lamar, Harry Styles, Justin Bieber, Pearl Jam, Bee Gees, Chris Brown, Guns N' Roses, Kenny G, Jimi Hendrix, Metallica, Avril Lavigne, The Beach Boys, blink-182, Bryan Adams ning paljud teised tuntud staarid ja bändid üle maailma.

Universal Music Group keskendub edukate ja andekate artistide leidmisele ning selline suhtumine on ettevõttele ka suurt edu toonud. Näiteks koosnes 2020. aasta suurima müügieduga artistide nimekiri 90% Universal Music Groupi artistidest.

## Viited